Shiga
Myen asuya dap gaw jawngma ni hpe shatai nna KIA hpe gap
- Post 04 October 2011
- Last Updated on 04 October 2011
- By KNG
- Hits: 2193
Jinghpaw mungdaw dingda, Manje hte Madang Yang lapran hta Myen hpyen hpung gaw jawng yu ten jawngma ni hpe shatai nna KIA hpe gap ai lam, October praw 4, dai bat Lahkawng Ya shani byin wa sai lam, ginra buga masha ni tsun ai.
Byin ai shara gaw Manjaw mare baw makau, Chyau Hkawng hte Shawng Htawt lapran hta rai nna, gap hkat ai lam gaw, Manje kaw gan du nga ai Manmaw dap Hk.L.Y Masat 47 hte KIA Dapdung 1 lapran re lam, buga masha ni tsun ai.
Hk.L.Y Masat 47 na hpyen hpung gaw, shana de hkying 3, jawng yu ten hta dum nta wa ai asuya jawngma ni hpe shatai nna KIA nga ai shara de shani shang wa ai shaloi, uhpung lahkawng lapran gap hkat lam ni byin wa ai re lam, buga masha ni tsun ai.
Manje buga salang langai gaw KNG de ning nga tsun ai, “Myen hpyendap gaw jawngma ni hpe pala makawp maga ‘masha-ninggang’ hku jai lang ai gaw grai n hkru ai lam re.”
Uhpung lahkawng lapran kapik kapawk gap hkat ai lam gaw shana de hkying 6 jan du hkra re lam, sinat kapaw nsen na ai buga masha ni tsun ai.
Ndai zawn gap hkat ai lam byin ai lam hpe, Dapba 3 hpyendu ni mung KNG de tsun shateng wa sai re.
Hkying hkum masum jan gap hkat poi hta hpyen hpung lahkawng maga, si hkala hkrum masha, nga n nga n chye lu shi ai.
Lai wa sai Sept. 14 ya hta mung, ya gap hkat ai shara makau, Ywa Tit Kung kaw ndai hpyen hpung lahkawng lapran sha gap hkat wa sai hta, Myen hpyenla 2 hkrat sum sai re.
Bai nna, ya ten Manje kaw daju ai Myen dap Hk.M.Y Masat 601 dap de mung lai wa sai lahkawng ya kaw nna hpyen n-gun ni bai jat tawn ai lam, buga masha ni hpe lakap let chye lu ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn